Charlotte Fischer (RV), 2006-11-08:
Lovforslaget er jo et led i den aftale, vi indgik før sommeren, og Det Radikale Venstre er faktisk stadig for, så vi kan støtte lovforslaget.
For os er det vigtigt, at det her lovforslag handler om at sikre mere åbenhed og gennemsigtighed, og det drejer sig både om rabatter og markedsføring og selvjustitsorganer.
Det handler også om at liberalisere og øge tilgængeligheden en smule mere der, hvor det giver god fornuft, og alt sammen er noget vi tror vil komme patienterne og borgerne til gode.
Rabatterne har jo vist sig at være noget af et, ja, man kunne næsten kalde det cirkus, og det er det her lovforslag et forsøg på at håndtere.
Sådan som vi ser det, er det sådan set sidste udkald.
Hvis det her ikke virker, skal der ske et eller andet langt mere drastisk, for vi kan ikke blive ved, sådan som det har kørt.
Nu sætter vi en række initiativer i søen for at indføre omkostningsbestemte rabatter.
Vi skal have klare definitioner, og der bliver indført det, man kalder skiltepligt.
Der vil jeg godt lige sige, at noget af det, vi gerne vil kigge på, er de konkurrencemæssige forhold.
I et høringssvar bed jeg mærke i, at Konkurrencestyrelsen mener, at det er yderst problematisk for konkurrencen, at man indfører skiltepligt, og det er da i hvert fald sådan noget, man må gå ind og kigge på.
Vi får også synliggjort rabatterne ved at få dem ind på fakturaerne til apotekerne og i apotekernes regnskaber.
Vi tror, at det alt sammen er godt.
Liberalisering: På hele det øvrige medicinske område øger vi jo tilgængeligheden en smule mere.
Vi synes, der har været mange spøgelser, når det gælder liberalisering, og vi synes på mange måder, at de er blevet gjort til skamme.
Vi kan se, at tilgængeligheden er blevet øget, priserne er faldet, og forbruget er ikke eksploderet, efter at man liberaliserede sidste gang.
Nu går vi et skridt videre og sænker kravene til basissortimentet, og vi siger også, at cafeer og restauranter skal kunne tilbyde rygeafvænningsmidler, vel vidende at det nok ikke er det, der får os til at vinde hele kampen mod rygningen.
Jeg vil benytte anledningen til at sige, at vi sådan set gerne ved lejlighed vil gå videre og se på yderligere liberalisering.
Det bliver ikke noget med det vilde klondike, men vi synes sådan set – i en moderne verden, hvor borgerne bevæger sig på tværs af grænserne og køber medicin på nettet – at det nok er den vej, man må gå – fornuftigt, stille og roligt.
Så er der dyremedicinen.
Det er jo det, der har været meget blæst om, og som også er et rigtig svært område.
Vi er enige i nu at prøve at liberalisere dyremedicinen.
For os er der faktisk en meget vigtig forskel på hele det humanmedicinske og det dyremedicinske område.
Når det er i orden at sige, at vi nu liberaliserer dyremedicinen, er det, fordi vi ikke mener, der er det samme behov for de samme priser over hele landet, som der er, når det gælder medicin til mennesker.
Derfor synes vi, at det er en god måde at komme det her blomstrende rabatcirkus til livs på ved simpelt hen at sige, at vi nu sætter priserne fri.
Vi er godt klar over, at der har været meget nervøsitet over og bekymring for, hvad det kunne gøre, og netop af den grund, har vi også fået ind, at vi nu følger udviklingen i forbruget af medicin i landbruget tæt.
Vi får årlige opgørelser, og vi får en samlet evaluering i 2009.
Det betyder bl.a., at forhandlere af dyremedicin ikke må handle alt muligt andet, og vi ved godt, at det ikke forhindrer, at grovvareselskaber og andre kan indgå i ejerkredsen, men det skal altså ske i selvstændige selskaber.
Vi får indført et rent forbud mod, at dyrlæger kan have økonomiske interesser i virksomheder, der producerer, importerer eller distribuerer lægemidler til produktionsdyr.
Vi går også ind og skærper kravene og kontrollen til dyrlægerne på en hel masse måder.
Alt i alt er vi godt klar over, at der er en risiko for, at det her kan føre til stigende forbrug, men vi synes også, at vi sætter ekstra meget ind med en række meget fornuftige tiltag.
Uanset hvordan man vender og drejer det, har det her problem med et meget uigennemsigtigt marked med rabatter været et meget stort problem, og vi synes det skal tackles.
Vi har også læst dyrlægernes svar og kender deres bekymringer, og dem skal vi tage alvorligt.
Men vi synes måske også, at dyrlægebranchen må ranke ryggen lidt og sige, at det i sidste ende jo faktisk er dem, der beslutter, hvor meget medicin der skal skrives ud.
Det er dem, der har ordinationsretten.
Det synes jeg lige de skal huske på.
M013s08560926tojo.fm Page 920 Friday, January 5, 2007 12:54 PM
Men alt i alt er vi selvfølgelig varme tilhængere af det her forslag.